સરખડીમાંથી ચાર બહેનો આંતરરાષ્ટ્રીય કક્ષાએ વૉલીબૉલ રમી ચૂકી છે. જે પૈકીની બે હજુ પણ રમી રહી છે. ઉપરાંત ૩૨૧ જેટલા ખેલાડીઓ રાષ્ટ્રીય કક્ષાએ રમી ચૂક્યા છે. તે પૈકીની ૩૦થી વધુ ખેલાડીઓ હાલ વિવિધ કેટેગરીમાં રાષ્ટ્રીય કક્ષાએ રમી રહ્યાં છે. સરખડીની શિલ્પા વાળા ૨૦૧૦માં સૌ પ્રથમ આંતરરાષ્ટ્રીય કક્ષાએ વૉલીબૉલ પ્લેયર બની હતી. ૨૦૧૦માં તે મલેશિયા ખાતે યોજાયેલી વિમેન્સ યૂથ ચેમ્પિયનશિપમાં ભારતની ટીમ વતી રમી હતી. બાદમાં અન્ય પ્લેયર પરિતા વાળાએ ૨૦૧૩-૧૪માં ચીનના તાઈપેઈ ખાતે યોજાયેલી એશિયન જુનિયર વૉલીબૉલ (ગર્લ્સ) ચેમ્પિયનશિપમાં ભાગ લીધો હતો. તો કિંજલ વાળા અને ચેતના વાળા થાઇલેન્ડ ખાતે રમાયેલી એશિયન યૂથ વૉલીબૉલ (ગર્લ્સ) ચેમ્પિયનશિપ ૨૦૧૪-૧૫માં ભારત વતી રમ્યાં હતાં. કિંજલ વાળા ભારતીય વૉલીબૉલ ટીમની કેપ્ટનશિપ કરીને ભારતનું પ્રતિનિધિત્વ પણ કરી ચૂકી છે. ઉલ્લેખનીય છે કે, ભુજની કેના ધોળકિયા વૉલીબૉલની રમતમાં ગુજરાતમાંથી સૌ પ્રથમ ઇન્ટરનેશનલ પ્લેયર બની હતી. બાદમાં ગુજરાતમાંથી જે ચાર પ્લેયર વિમેન્સમાં ઇન્ટરનેશનલ કક્ષાએ પહોંચી તે તમામ સરખડી ગામની છે.